Baba sterf, kinders beseer in ongeluk(Foto: Arrive Alive/Twitter) Drie mense is dood, onder wie ŉ vier maande oue baba, nadat ŉ volgelaaide minibustaxi en ŉ vragmotor Maandag in Underberg, KwaZulu-Natal, gebots het. Nooddienswerkers was om 08:15 op die ongelukstoneel en het talle mense op die pad aangetref. Volgens ŉ verklaring van Arrive Alive het drie insittendes, onder wie ŉ baba, reeds aan hul beserings beswyk toe paramedici ontbied is. Hulle is op die toneel dood verklaar. “Paramedici het die ander 17 insittendes, wat nege kinders tussen die ouderdom van drie en 15 jaar oud insluit, behandel. Dié pasiënte het almal matige tot ernstige beserings opgedoen en is na die Kilmun-kliniek vir verdere behandeling geneem.” Die vragmotorbestuurder is volgens berigte ongedeerd. Die oorsaak van die ongeluk is in hierdie stadium onbekend, maar die polisie was op die toneel en ondersoek die saak verder. (Foto: Arrive Alive/Twitter)